  Анжелика Тихонова корреспондент 27-тӥ куартолэзе Дэри ёросысь Октябрьской черкогуртысь лыдӟетъюртлэн борддораз удмурт кылбурчилы, Россиысь гожъясьёслэн огазеяськонзылэн ёзчиезлы, Ашальчи Оки нимо йӧскалык премилэн лауреатэзлы Алла Кузнецовалы буре ваён пул усьтӥзы. 2016-тӥ арысен библиотека солэсь нимзэ нуллэ. Со сярысь «Удмурт Кенеш» огазеяськонлэн пресс-службаез ивортӥз. Ужрадэ «Удмурт Кенеш» огазеяськонлэн тӧроез Татьяна Ишматова, Удмуртиысь калык артистка но Россиысь дано артистка Валентина Пудова, удмурт нылкышно кылбурчиос Лидия Нянькина, Любовь Тихонова, Елена Миннигараева, Анастасия Шумилова, Дарали Лели, удмурт кылбурчи но драматург Пётр Захаров, Дэри ёрослэн йырыз Николай Русинов, Алла Кузнецовалэн апаез Людмила Созонова но ӵыжы-выжыосыз, «Удмурт Кенешлэн» ёзчиосыз, журналистъёс но дышетскисьёс пыриськизы. Улонысьтыз вань учыръёссэ кагаз вылэ кисьтылӥз кадь Алла Кузнецова. Котькуд кылбурзэ сюлэм пыр поттыса, ачиз сярысь гожтылӥз кадь со. Но, вераны кулэ, туж трос секытсэ адӟоно луиз ке но, солэн сюлмыз ноку измемын ӧй вал Татьяна Ишматова, «Удмурт Кенеш» огазеяськонлэн тӧроезАлла Кузнецова Дэри ёросысь Чимошур гуртын вордӥськиз. Пичи дырыз Быдӟым Атыкай ож вакытэ, секыт, сютэм дыре тупаз. 16 аресказ кирпич заводэ ужаны интыяськиз. Бӧрысь машиностроительной заводын фрезеровщик луыса тыршиз, огъяулонниын комендант, библиотекарь, выж миськись, книга вузась, лулчеберет юртын ужась, туберкулёзэн висисьёслы санаторийын визьнодась. Оло, шуг-секытъёс ик Алла Кузнецовалэсь кылбуран мылкыдзэ но кыдатӥзы. Нырысетӥ кылбуръёссэ со 16 аресказ гожъяны кутскиз. 1976-тӥ арын нырысетӥ бичетэз потӥз. Тросэз кылбуръёсыз кырӟанъёс луыса калыке вӧлмизы. Улонэз шулдыр ӧй вал ке но, Алла Кузнецова ӟеч сямзэ ӧз ышты. Со сярысь буре ваён пулэз усьтон ужрадэ люкаськемъёс но веразы. Со ӵем гинэ лыдӟисьёсыныз пумиськылонъёс радъялляз, мыло-кыдо, быгатыса вераськеменыз паймытъяз, ачиз ик кылбуръёссэ лыдӟылӥз, кырӟанъёссэ но быдэсъяны яратылӥз. Усьтэм сюлэмын гожъяськись кылбурчилы «Алла Кузнецова – таланто тылгизьыен вордскем мурт» статьямы сӥземын  Алла Кузнецовалэн кылбуръёсыз Тодэ вайытом, та дырлы Константин Яковлевлы, Антонина Лисиналы, Геннадий Осиповлы но Василий Михайловлы буре ваён пулъёсты усьтӥзы ини. Соосты Удмуртилэн кунлыкезлы 100 ар тырмон улсын дасязы.  Тегъёс: Мерлык Удмуртия УдмуртКенеш Дэри буреваён  